钦定古今图书集成/理学汇编/文学典/第137卷 > 《隋书》 > 《礼仪志》
## 钦定古今图书集成/理学汇编/文学典/第137卷 > 《隋书》 > 《礼仪志》

后齐正日，侍中宣诏慰劳州郡国使，诏牍长一尺三
寸，广一尺，雌黄涂饰，上写诏书。三计会日，侍中依仪
劳郡国计吏，问刺史太守安不，及谷价、麦苗善恶，人
间疾苦。又班五条诏书于诸州郡国，使人写以诏牍
一枚，长二尺五寸，广一尺三寸，亦以雌黄涂饰，上写
诏书。正会日，依仪宣示，使人归以告刺史、二千石，一曰：政在正身，在爱人，去残贼，择良吏，主决狱，平徭赋；
二曰：人生在勤，勤则不匮，其劝率田桑，无或烦扰；三
曰：六极之人，务加宽养，必使生有以自救，没有以自
给；四曰：长吏华浮，奉客以求小誉，逐末舍本，政之所
疾，宜谨察之；五曰人事意气，干乱奉公，外内溷淆，纲
维不设，所宜纠劾。正会日，侍中黄门宣诏劳诸郡上
计，劳讫，付纸遣《陈土宜》。字有脱误者，呼起席后立，书
迹滥劣者，饮墨水一升；文理孟浪无可取者，夺容刀
及席。既而本曹郎中考其文迹，才辞可取者，录牒吏
部，简同流外三品叙。